CELEX: 32015R0602
Language: et
Date: 2015-02-09 00:00:00
Title: Komisjoni delegeeritud määrus (EL) 2015/602, 9. veebruar 2015 , millega muudetakse Euroopa Parlamendi ja nõukogu määrust (EL) nr 978/2012 seoses kõnealuse määruse VII lisa punkti 1 alapunktis b kindlaksmääratud haavatavuse künnisväärtusega

17.4.2015   
            
            
               ET
            
            
               Euroopa Liidu Teataja
            
            
               L 100/8
            
         KOMISJONI DELEGEERITUD MÄÄRUS (EL) 2015/602,
   9. veebruar 2015,
   millega muudetakse Euroopa Parlamendi ja nõukogu määrust (EL) nr 978/2012 seoses kõnealuse määruse VII lisa punkti 1 alapunktis b kindlaksmääratud haavatavuse künnisväärtusega
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 25. oktoobri 2012. aasta määrust (EL) nr 978/2012 üldiste tariifsete soodustuste kava kohaldamise ning nõukogu määruse (EÜ) nr 732/2008 kehtetuks tunnistamise kohta, (1) eriti selle artikli 9 lõiget 2,
   ning arvestades järgmist:
   
               (1)
            
            
               Määruse (EL) nr 978/2012 artikli 9 lõike 1 punkti a kohaselt võidakse üldiste tariifsete soodustuste (edaspidi GSP) kava raames soodustatud riigile anda säästvat arengut ja head valitsemistava stimuleeriva erikorra alusel tariifseid soodustusi, kui seda riiki käsitatakse VII lisa kohaselt haavatavana, sest selle majanduses puudub mitmekesisus ja integreeritus rahvusvahelisse kaubandussüsteemi ei ole piisav.
            
         
               (2)
            
            
               Vastavalt VII lisa punkti 1 alapunktile b ja kooskõlas kõnealuse lisa punkti 1 alapunktis a sätestatud tingimusega käsitatakse riiki haavatavana, kui selle IX lisas loetletud toodete liitu suunduv import on väiksem kui 2 % künnisväärtus kõnealuses lisas loetletud, GSP raames soodustatud riikidest pärit toodete kogu liitu suunduva impordi kolme viimase järjestikuse aasta keskmisest väärtusest.
            
         
               (3)
            
            
               Kui GSP raames soodustatud riikide loetelu muudetakse, on komisjonil määruse (EL) nr 978/2012 kohaselt õigus võtta VII lisa punkti 1 alapunktis b kindlaksmääratud haavatavuse künnisväärtuse läbivaatamiseks vastu delegeeritud õigusakte, et VII lisa kohaselt arvutatud haavatavuse künnisväärtus jääks proportsionaalselt samale tasemele.
            
         
               (4)
            
            
               Komisjoni delegeeritud määruse (EL) nr 1421/2013 (2) kohaselt on Hiina, Ecuador, Maldiivid ja Tai alates 1. jaanuarist 2015 määruse (EL) nr 978/2012 II lisas nimetatud GSP raames soodustatud riikide loetelust välja jäetud. Kuna nimetatud riikidest pärit import moodustab GSP raames toimuvast impordist märkimisväärse osa, tuleb nende soodustatud riikide loetelust väljajätmise tõttu muuta haavatavuse künnisväärtust.
            
         
               (5)
            
            
               Võttes arvesse määruse (EL) nr 978/2012 II lisas esitatud riikide loetelus kõnealuse määruse jõustumise ja 2015. aasta 1. jaanuari vahelise ajavahemiku jooksul tehtud muudatusi, väheneks GSP raames soodustatud riikidest pärit toodete kogu liitu suunduv import, mis arvutatakse kolme viimase järjestikuse aasta (2011–2013) keskmise põhjal, 30,55 %-le. Seega kui haavatavuse künnisväärtust suurendataks alates 2015. aasta 1. jaanuarist 2 %-lt 6,5 %-le, jääks haavatavuse künnisväärtuse osakaal proportsionaalselt VII lisas kindlaksmääratud tasemele.
            
         
               (6)
            
            
               Vastavalt Euroopa Parlamendi, nõukogu ja Euroopa Komisjoni delegeeritud õigusakte käsitleva ühisseisukoha punktile 4 on käesoleva määrusega seoses toimunud asjakohased ja läbipaistvad konsultatsioonid, muu hulgas ekspertide tasandil,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EL) nr 978/2012 VII lisa punkti 1 alapunktis b asendatakse künnisväärtus „2 %” künnisväärtusega „6,5 %”.
   Artikkel 2
   Käesolev määrus jõustub järgmisel päeval pärast selle avaldamist Euroopa Liidu Teatajas.
   Seda kohaldatakse alates 1. jaanuarist 2015.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 9. veebruar 2015
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 303, 31.10.2012, lk 1.
   
      (2)  Komisjoni delegeeritud määrus (EL) nr 1421/2013, 30. oktoober 2013, millega muudetakse Euroopa Parlamendi ja nõukogu määruse (EL) nr 978/2012 (üldiste tariifsete soodustuste kava kohaldamise kohta) I, II ja IV lisa (ELT L 355, 31.12.2013, lk 1).